b'\n_START_ARTICLE_\nC. W. Thornthwaite\n_START_PARAGRAPH_\nCharles Warren Thornthwaite (1899\xe2\x80\x931963) oli yhdysvaltalainen maantieteilij\xc3\xa4 ja ilmastotutkija. H\xc3\xa4n tutki ilmastojen luokittelua ja veden kiertokulkua._NEWLINE_Thornthwaite v\xc3\xa4itteli maantieteest\xc3\xa4 vuonna 1930 Kalifornian yliopistossa Berkeleyss\xc3\xa4. Vuosina 1947\xe2\x80\x931955 h\xc3\xa4n oli klimatologian professori Johns Hopkinsin yliopistossa. Vuosina 1950 ja 1953 h\xc3\xa4n johti Maailman ilmatieteen j\xc3\xa4rjest\xc3\xb6n ilmastokomissiota._NEWLINE_Thornthwaite ja h\xc3\xa4nen tutkimusryhm\xc3\xa4ns\xc3\xa4 olivat vesitaselaskelmien uranuurtajia. He tekiv\xc3\xa4t laskelmia selvitt\xc3\xa4\xc3\xa4kseen kasteluveden tarvetta. He kehittiv\xc3\xa4t empiirisen yht\xc3\xa4l\xc3\xb6n, jolla voidaan arvioida karkeasti haihduntaa ruohopinnalta k\xc3\xa4ytt\xc3\xa4en l\xc3\xa4ht\xc3\xb6tietoina kuukauden keskil\xc3\xa4mp\xc3\xb6tilaa ja p\xc3\xa4iv\xc3\xa4n pituutta. Laskelmat tehtiin mittaamalla haihtumista lysimetreill\xc3\xa4 eri puolilla Yhdysvaltoja.'